ระเบียบกรุงเทพมหานคร ว่าด้วยวิธีปฏิบัติเกี่ยวกับการตรวจและควบคุมอาคาร พ.ศ. 2561
ระเบียบกรุงเทพมหานคร
ว่าด้วยวิธีปฏิบัติเกี่ยวกับการตรวจและควบคุมอาคาร
พ.ศ.
๒๕๖๑[๑]
 

โดยที่เป็นการสมควรปรับปรุงระเบียบกรุงเทพมหานครว่าด้วยวิธีปฏิบัติเกี่ยวกับการขออนุญาตและการควบคุมการก่อสร้างอาคาร
พ.ศ. ๒๕๒๕ ให้เหมาะสมยิ่งขึ้น

อาศัยอำนาจตามความในมาตรา ๔๙ แห่งพระราชบัญญัติระเบียบบริหารราชการกรุงเทพมหานคร
พ.ศ. ๒๕๒๘ ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้ให้เรียกว่า ระเบียบกรุงเทพมหานครว่าด้วยวิธีปฏิบัติเกี่ยวกับการตรวจและควบคุมอาคาร
พ.ศ. ๒๕๖๑

ข้อ ๒ ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ ๓ ให้ยกเลิกระเบียบกรุงเทพมหานครว่าด้วยวิธีปฏิบัติเกี่ยวกับการขออนุญาตและการควบคุมการก่อสร้างอาคาร
พ.ศ. ๒๕๒๕
บรรดาข้อบังคับ ระเบียบ
หรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ เมื่อสำนักงานเขตออกใบอนุญาตก่อสร้างอาคาร
ดัดแปลงอาคาร หรือรื้อถอนอาคาร (แบบ อ.๑) ตามมาตรา ๒๑ ใบรับแจ้งการก่อสร้าง
ดัดแปลง หรือรื้อถอนอาคาร (แบบ ยผ.๔) ตามมาตรา ๓๙ ตรี
หรือใบอนุญาตเปลี่ยนการใช้อาคาร (แบบ อ.๕) ตามพระราชบัญญัติควบคุมอาคาร พ.ศ. ๒๕๒๒
ให้ส่งสำเนาใบอนุญาตหรือสำเนาใบรับแจ้งให้สำนักการโยธาไม่เกินทุกวันที่ ๕ ของเดือน
เมื่อสำนักการโยธาออกใบอนุญาตก่อสร้างอาคาร
ดัดแปลงอาคาร หรือรื้อถอนอาคาร (แบบ อ.๑) ตามมาตรา ๒๑ ใบรับแจ้งการก่อสร้าง
ดัดแปลง หรือรื้อถอนอาคาร (แบบ ยผ.๔) ตามมาตรา ๓๙ ตรี หรือใบอนุญาตเปลี่ยนการใช้อาคาร
(แบบ อ.๕) ตามพระราชบัญญัติควบคุมอาคาร พ.ศ. ๒๕๒๒
ให้ส่งสำเนาใบอนุญาตหรือสำเนาใบรับแจ้งให้สำนักงานเขตพื้นที่ไม่เกินทุกวันที่ ๕
ของเดือน เพื่อใช้ในการตรวจสอบการก่อสร้างอาคาร
ให้สำนักการโยธาเป็นผู้ดำเนินการสรุปรายงานการอนุญาตหรือรับแจ้งดังกล่าวให้ผู้ว่าราชการกรุงเทพมหานครทราบทุกวันที่
๑๕ ของเดือน

ข้อ ๕ เมื่อมีการออกใบอนุญาตก่อสร้างอาคาร
ดัดแปลงอาคาร หรือรื้อถอนอาคาร หรือใบรับแจ้งการก่อสร้าง ดัดแปลง
หรือรื้อถอนอาคารแล้ว สำนักการโยธาและสำนักงานเขตต้องดำเนินการตรวจอาคาร
โดยจัดนายตรวจดำเนินการตรวจสอบอาคาร และรายงานจำนวนสามครั้ง โดยครั้งแรกให้ตรวจสอบเมื่อเริ่มทำการก่อสร้าง
ดัดแปลง หรือรื้อถอนอาคาร ครั้งที่สองให้ตรวจสอบเมื่อทำการก่อสร้าง ดัดแปลง
หรือรื้อถอนโครงสร้างของอาคาร และครั้งที่สามให้ตรวจสอบเมื่อดำเนินการแล้วเสร็จ

ข้อ ๖ เมื่อผู้ได้รับใบอนุญาตหรือผู้ได้รับใบรับแจ้งการก่อสร้าง
หรือดัดแปลงอาคารประเภทควบคุมการใช้ที่ไม่เป็นอาคารขนาดใหญ่ ได้ทำการก่อสร้าง
หรือดัดแปลงอาคารแล้วเสร็จ และได้แจ้งเป็นหนังสือให้เจ้าพนักงานท้องถิ่นทราบ
เพื่อทำการตรวจสอบการก่อสร้าง หรือดัดแปลงอาคาร หากเจ้าหน้าที่เห็นว่าการก่อสร้าง
หรือดัดแปลงอาคารเป็นไปโดยถูกต้องตามที่ได้รับอนุญาตหรือที่ได้แจ้งไว้
ให้เจ้าหน้าที่นำเสนอเจ้าพนักงานท้องถิ่นเพื่อออกใบรับรองให้แก่ผู้ได้รับใบอนุญาตหรือผู้แจ้งให้แล้วเสร็จภายใน
๑๕ วัน นับแต่วันที่ได้รับแจ้ง

ข้อ ๗ เมื่อนายช่าง นายตรวจ
ตรวจพบว่ามีการก่อสร้าง ดัดแปลง รื้อถอนอาคาร
หรือเปลี่ยนการใช้อาคารโดยมิได้รับอนุญาต
ให้ทำรายงานพร้อมความเห็นเสนอต่อผู้บังคับบัญชาตามลำดับชั้นโดยเร็ว
เพื่อให้เจ้าพนักงานท้องถิ่นออกคำสั่งให้เจ้าของอาคาร ผู้ครอบครองอาคาร หรือผู้ดำเนินการระงับการก่อสร้าง
ดัดแปลง รื้อถอนอาคาร หรือเปลี่ยนการใช้อาคาร แล้วแต่กรณี
และให้ถือปฏิบัติตามแนวทางการดำเนินการเกี่ยวกับคดีความผิดตามกฎหมายว่าด้วยการควบคุมอาคารที่ผู้ว่าราชการกรุงเทพมหานครสั่งการ

ข้อ ๘ ให้ปลัดกรุงเทพมหานครรักษาการตามระเบียบนี้


ประกาศ
ณ วันที่ ๑๑ เมษายน พ.ศ. ๒๕๖๑
พลตำรวจเอก
อัศวิน ขวัญเมือง
ผู้ว่าราชการกรุงเทพมหานคร



ปุณิกา/จัดทำ
๒๓
สิงหาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๐๙ ง/หน้า ๓/๑๕ พฤษภาคม ๒๕๖๑